Cesarhanmun/geonobi-data huggingface dataset:
地名: 全州 (全羅道, 府)
年: 1729.0

○乙丑/引見鞫廳大臣, 酌處趙德普、睦重衡、禹如天、姜必齊、金德裕、朴泰堅、朴泰三、洪啓一等有差。 初, 戊申賊閔百孝供稱: "德普知賊謀, 聞安城敗報, 仰天太息事, 在三月十五日。" 德普供: "三月十八日, 自京下往龍仁, 二十三日, 發龍仁宿稷山, 赴任湖縣。" 命本道査問, 官人之供, 一如德普言。 上以德普與閔昌道結姻, 持身不謹而爲是, 先正臣趙光祖後孫也。 命參酌配極邊。 重衡累出戊申賊招, 以爲三月十五日, 期會于板橋至有靑坡
              睦井邑湖南賊大將之說。 重衡供: "三月十五日, 卽淸州作變之日, 則板橋期會之說, 不成事理。" 上以三月十五日, 乃是嶺湖各道諸賊, 約與相應之日, 則此不足爲自明之端, 而罪不明白, 命減死配絶島。 如天, 鎭岑縣座首也, 必齊, 鎭岑縣吏也, 縣監李萬東從逆時, 或酬酢凶言, 或往來賊陣。 上以脅從原之, 命如天配絶島, 必齊配遠地。 德裕, 忠州人, 閔黯之女壻, 韓世弘之內舅也。 始爲百孝所引, 逮問旋酌處, 忠州人藉藉言, 德裕漏網, 司諫徐宗玉啓請更鞫, 從之。 累加刑訊, 不得端緖。 上曰: "從臺言, 欲以釋群情之疑耳。 德裕旣經酌處, 旋復杖死, 則凡經酌處者, 豈不擧懷疑懼乎? 以疑殺人, 非王者道。" 特命減死配大靜縣。 泰三爲順天府使時, 泰堅以泰三同姓親, 傳泰三書於朴弼夢謫所, 路過泰仁, 朴弼顯方點兵, 泰堅換給所乘馬。 上以泰三之貽書弼夢, 在逆節未露之前, 弼顯叛時, 僞稱勤王, 泰堅換馬, 見欺無怪, 命泰堅定配, 泰三配極邊。 啓一, 李有翼血黨也。 有翼擇可使於李思晟
              平安兵營者, 啓一與焉, 且見有翼凶詩者也。 上謂: "累刑, 足以懲罪。 殺之則過。" 命減死配極邊。 上謂大臣曰: "予於此, 有深悔者, 李慶祉子殷鼎特囚事也。 慶祉若不徑斃, 則欲爲酌處矣。" 左議政洪致中曰: "慶祉終有可疑者, 三月二十日, 往見師寬, 明白無疑矣。 白文彩, 卽其妹夫之婢夫, 吳漢翊, 卽皮肉不干之人, 若無二十日往見之事, 何必公然誣捏乎? 十七日見師寬事承服, 而二十日見師寬事, 終始牢諱, 必有隱情矣。 自上以爲閉城拒賊, 足爲可恕, 而弼顯之來陣三川, 非朝令, 則事當出兵擊之。 而慶祉按兵不動, 此亦可死之罪也。" 右議政李台佐曰: "吳命恒自全州上來時, 以慶祉爲有功, 而乘白馬來到者, 卽傳簡於慶祉者云。 若然則慶祉之罪, 不可盡言矣。" 上曰: "且有一事深悔者。 昨年春, 宗元子, 令訓將梟示, 則李宗城諫止, 李秉泰亦以爲: ‘雖快於一時, 必爲後日之悔。’ 宗城、秉泰, 卽今之直臣也。" 臣謹按治逆, 自有其法。 直令軍門梟示, 則不但非法, 後弊何防焉? 宗元子梟示, 在兵亂未平之前, 而李宗城、李秉泰諸人, 皆執不可, 未幾而上亦悔之, 追思諫止之言, 儘盛德也。 而逮夫乙亥之獄, 軍門梟示, 便成一按例之事。 惜乎, 宗城、秉泰之言, 不可得以復聞也。

○壬申/憲府
                【掌令申處洙。】
              申前啓, 不允。 又啓: "噫嘻! 維賢窮凶極惡之罪, 上通于天, 爲今日臣子者, 恨不能食其肉而寢其皮也。 其少洩神人之憤者, 惟在於破瀦一款, 而聖意蓋有所詳愼者, 至令金吾査問以稟, 誌文、印本, 誕降之所, 旣曰寓舍, 則其非本第, 明白無疑。 一二婢子之奸招飾辭, 何可取信, 而不爲擧行應施之典也? 請逆魁維賢, 亟施破家瀦澤之律, 以伸王法, 以快群情。 疏下諸賊, 終至稱兵, 而夢旣伏法, 誼又杖斃, 則所餘者, 只是眞儒等三賊耳。 以其貫盈之罪, 尙在竄配之中, 王章之乖舛, 莫此爲甚。 蓋其疏不道之說, 實爲敎文之源逆。 鏡旣是妖儉之外援, 眞儒又爲諸賊之窩主。 特以官秩之高下, 鏡雖作頭, 若言凶論之主張, 儒實爲首, 律以三尺之典, 豈有獨逭之理哉? 況其顯賊兵敗之後, 捉納萬鼎者, 欲掩其同謀之迹也, 慶祉就拿之際, 潛取其馬者, 實出於親密之情也。 其平日締結凶賊, 爛熳謀議之狀, 於此益可見矣。 舊罪新案, 斷不可以島配而止, 請眞儒等三賊, 亟正邦刑。 明彦之有不臣於殿下之心, 蓋已久矣。 甲辰冬一疏, 已極凶慘, 而以賊鏡同去就之說觀之, 其綢繆陰謀, 貫通心肚之狀, 昭然難掩。 噫! 遐荒放謫, 卽歸故土, 人之常情, 而遲回不歸, 已多可疑之端, 久廢起用, 一言自訟, 事理當然, 而不陳例疏, 顯有罔測之意。 此所以向來筵臣, 有無臣節之論者也。 惟此兩款, 究其心迹, 則雖斬作萬段可也。 而況其父子之名, 累出於諸賊之招, 胡服擧事之說, 元非倉卒做出之言, 衣縫納書之計, 實出臨急圖免之意。 使渠父子, 果無爛漫同參之事, 則逆招所引, 何如是狼藉, 而世樞之至死不變其說者, 尤豈非情節之萬萬無疑者耶? 當初拿鞫, 在法當然, 徑先酌處, 大失獄體。 請明彦, 更令鞫廳, 拿鞫嚴刑, 快正王法。 思孝自是凶黨餘孽, 與師寬有叔姪之親, 而率置於營底, 以慶祉爲心腹之人, 而委任於幕下, 其平日爛熳謀逆之狀, 不待崇大之招、道亨之出, 而可知矣。 況其曾按東藩之時, 至以三百金重貨, 無端出給於弼顯, 則彼此情迹之綢繆, 其來已久。 李曥所謂賊顯與思孝, 連謀擧兵者, 豈不信然乎? 噫! 顯賊之所率邑兵, 不過如干束伍, 而乃能直到全州, 請見主將, 若無從前和應之約, 則豈敢以些少脅從之類, 突然徑趨於城守已嚴之後, 從容往復, 直請開門耶? 及其匹馬逃走, 而終不跟捕者, 顯有暗地故縱之意, 拘其母子, 仍置該邑者, 亦在諸賊已敗之後, 則正與直儒之捉納萬鼎, 夢佐之追捕弼夢, 同一心腸。 昨年按鞫之時, 徑先酌處, 已是失刑之大者, 人心之憤鬱, 至今未已。 請充軍罪人思孝, 拿鞫嚴刑, 以正王法。 嗚呼! 聖考寶鑑, 此何等文字, 大策編摩, 又何等責任, 而今乃畀之於如尹淳者, 臣竊慨然也。 噫! 我聖考在宥五十年, 見於施措, 發於絲綸者, 何莫非鴻功盛烈, 而其所以建諸天地, 昭如日星者, 尤莫大於尊周夫義, 斯文處分耳。 如非鴻匠, 莫宜撰次。 彼淳者, 雖不量度, 妄自擔當, 而渠嘗鬻技殊俗, 人皆唾罵, 則豈忍以匪風、下泉之詞, 反汚於染毫蠻牋之手乎? 其腕旣不可斷去, 則此編決不宜仍畀。 雖以故事言之, 手寫三田碑者, 不敢復書士夫家墓文。 況以堂堂聖考之遺編, 付之於如許之人, 其損國體駭聽聞, 果何如耶? 至如斯文事, 煌煌聖訓, 實爲百世不刊之典, 今此寶鑑之中沒此文字, 何以爲後世觀乎? 只以玆事, 最爲渠輩之所嘗惡聞, 故托以汗漫, 游辭稟旨, 竟至刪去而後已, 其僭妄之罪, 巧密之態, 有不忍正視。 請右參贊尹淳, 罷職不敍。" 上命還給, 引見, 下敎曰: "汝不聞滌去舊習之敎耶?" 處洙曰: "臣所論, 乃斯文事, 非黨論也。" 命竄處洙於甲山府, 於是, 李顯祿、趙尙絅等相繼疏救, 皆不從。
地名: 全州 (全羅道, 府)
年: 1733.0

○丁未/行推鞫, 問李好仁, 好仁供: "臣與李濟東不過再見矣。 臣後娶於鎭川
              崔齊極, 齊極戊申春以訟事, 來接桃洞人家。 濟東在其舍廊, 與非理好訟, 數三人同坐, 因主人聞臣之爲誰, 欲有要請。 因坐客誇其筆法, 要爲科場書手, 仍以推奴事, 求裁書於臣四寸, 時爲全州判官者, 臣不聽施矣。 己酉冬, 濟東忽來見於楊根, 食前不饋飯, 只接閑言而去。 其後五年, 一不聞聲息。 臣設有不軌之心, 豈有與二度相面之人, 有所謀議乎? 且近來各有色目, 設如濟東之言, 豈與申判書家往來客同謀乎? 興仁乃臣八寸, 而戊申謫居會寧, 丁酉一見之後, 不復相見矣。 仁寬平生不聞姓名者, 曾聞濟東之五寸有仁基者, 非理好訟云, 無乃此人耶?" 具爾垕、李興得面質相爭, 辨無眞的證明。 李仁寬、具爾垕面質, 爾垕曰: "汝謂我往栗枝村, 何言也?" 仁寬曰: "在淸州獄時, 問斗柄以若上京鞫問, 則指木難, 指石亦難。 斗柄敎以某某人同聚之言矣。"

○李葳與崔斗徵面質。 葳曰: "吾使汝掛書矣。" 斗徵曰: "汝於二十日初到吾家, 書所志, 給吉喜徵, 使呈南原巡使行到所矣。 喜徵至馬嶺, 逢崔璆而還。" 葳曰: "初四往汝家, 爲汝獄事, 而巡使發巡, 故吾無奈何, 留汝家三日, 自製凶書, 使潤龜書之, 汝豈不參見乎?" 斗徵曰: "雖斬頭, 初四不見汝面, 汝二十日始來矣。" 葳曰: "蓋作此書, 欲脫汝兄於獄也。 此所以作於汝家也, 吾爲汝事而死也。" 斗徵曰: "凶書彼此皆死之事, 於吾兄何益之有? 汝若自作於汝家而自掛, 則未可知, 何嘗作於吾家, 而使吾掛乎?" 葳曰: "初七汝持書歸後, 初九汝豈不送奴, 使吾來全州乎?" 斗徵曰: "送奴不過欲探汝見監司, 速決吾兄獄耳。" 葳曰: "初三吾待候監司不利, 初四往汝家矣。" 斗徵曰: "吾家在鎭安百餘里地, 汝豈可卽到乎?" 葳曰: "日晷方長, 豈不趁往? 吾則借居人挾房, 耳目煩擾, 故作於汝家矣。" 斗徵曰: "吾於全州, 見汝而忿之, 則汝曰: ‘南原掛書出, 推諉於崔璆, 則自有好事。’ 且曰: ‘使吉喜徵掛之。’ 云矣, 今乃陷吾耶?" 問吉喜徵, 喜徵供: "臣乃冶隱十代孫, 居錦山。 臣之五寸姑母夫李預, 亦於李葳爲族云, 故臣持葳書, 往全州而已。 掛書則葳當使其奴爲之, 何可使臣掛之? 臣若見之, 豈不捉納乎? 只見葳奴以捧錢, 來往斗徵家而已。" 喜徵加刑, 同前招。 葳與潤龜面質, 葳言對食時色變事及斗徵家寫書之事, 潤龜所答, 只有汝何爲此無據之言而已。 更問葳曰: "南原事, 其本雖在斗挺之被囚, 而汝之擔當其間, 作此凶書, 欲陷崔璆, 已涉奸惡。 且凶檄較汝筆蹟, 亦已相似, 凶檄中大明後三字, 卽戊申所無者, 而汝之曆日, 改淸以明, 意亦似焉。 避其年號, 或儒者所爲, 而兩字相符, 亦是異事, 從實直告。" 刑一次, 葳供曰: "今見三字, 果是掛書中書蹟, 而臣於四月五日自製, 潤龜書之。 凶書字句, 雖不能誦, 記得國勢孤危之意, 凶書年月下書元帥鄭, 元帥上書嶺南字, 余心不貳, 余言不欺之句。 在下端五午字, 乃五月端午之謂也。" 葳與斗徵面質, 斗徵曰: "汝入營, 得一扇子四斗米, 歸詑於吾矣。" 葳曰: "汝以爲, 崔璆之同生死於戊申, 今番事諉諸璆則好矣。" 更問崔斗徵, 刑一次, 斗徵供: "葳謂臣曰: ‘若給錢一百兩, 則吾可陷崔璆而救汝兄。’ 蓋欲以掛書事歸之璆也。 四月十二日逢着葳, 問之則葳曰: ‘吾已掛書於南原
              百福寺矣。’ 三月晦, 葳自作自書給臣, 初五日往百福寺, 有銅佛三軀, 故臣掛其書於中佛之耳上, 以小土塊安之矣。" 更問葳, 供如前。 更問斗徵, 供: "矣兄殺獄, 兪振起同入, 而振起卽李預之壻也。 臣逢着於振起家以爲: ‘以掛書事, 自南原來。’ 云, 故臣問之曰: ‘此乃李葳之事耶?’ 預曰: ‘是矣。’ 凶書預作之, 而葳書之云, 此蓋臣爲臣兄獄事, 約給錢於葳與預故也。 若問於預, 則可知之矣。"

○校理趙明謙以兪最基疏批之截嚴, 陳疏匡救, 又因全州子告父之事, 請奴告主子證父者, 無論虛實, 先加嚴刑一次, 批曰: "可以留意者留意, 末端事依施。"
地名: 全州 (全羅道, 府)
年: 1783.0

○下綸音于湖南民人曰: "咨! 爾湖南民人, 明聽予敷心之諭。 人有疾痛, 必呼父母。 雖以父母愛子之心, 疾痛之作也, 何能使之脫然去體? 而猶且呼之者, 以其鞠育之、煦濡之, 愛之欲其生, 有至切至苦之情故也。 噫! 今日湖南之民, 視予猶父母, 庚癸之急, 不啻疾痛之呼, 而歉荒則歸天, 仳㒧則罪歲, 邈然無應, 任其呻楚, 則其可曰盡父母之責乎? 說者曰: ‘昨年, 則三道失稔;今年, 則六道失稔。 衆寡逈殊, 宜其惠之不專也。’ 惡是何言也? 三道之民, 予之赤子也。 六道之民, 亦予之赤子也。 父母之於子, 何嘗以多少, 加損之歟? 噫! 玆湖南, 卽朝家根本地也。 在漢
              豊沛, 在夏
              荊揚。 軍國之需、公私之費, 專靠於此一路。 凡我民庶, 但知出粟米而治麻絲, 其貢筠簵, 其包橘柚。 盡溝洫之利, 括魚鹽之産, 輓陸航海, 以供上, 如孝子之竭力養親。 雖在樂歲, 恐恐然勞且困矣。 矧當大無之時, 不蠲不停, 椎剝不已, 此何異於剜心肉而出童羖乎? 自予御極以來, 本道比免慘歉, 糴政身布, 如式準捧, 訖無一惠之及焉。 始於再昨年, 有二萬結之俵災, 又於昨年, 有蠲舊布、減劣米之擧, 而俱莫能稱予意而塞民願, 此予所以恤焉如傷, 輒勤南顧者也。 噫! 今年災荒, 挽近所無, 或旱或水, 或風或雹, 諸路迭奏, 殆乎應接不暇, 而本道則兼此四災。 每接道啓, 夜起徊徨。 大抵穡事, 沿損則野益, 而今則沿野俱損, 禾痒則黍熟, 而今則禾黍俱痒。 山峽最稱差勝, 而徒取虛名, 溝塍間云稍登, 而不及常年。 泛論無異穴農, 細評通歸遍歉。 晩揷直立, 而反遜於未移。 代播消瀜, 而無賴於蠲稅。 始暵而斥齒成赤。 終勞而膏沃無靑, 風以蕩之, 雹而摧之, 幷與豆太、稷粟之罔不受病, 而綿絮從以採不盈掬, 豈但無食? 將且無衣, 無食無衣, 何以聊生? 予雖深處九重, 庶幾領略八九, 今見分等狀本, 益聞所不聞。 巡路呼號之聲, 荒村遑急之狀, 宛在予目前。 因予不德, 召此災荒, 若已推納, 益切瞿然。 向於去月初七日綸音, 以待分等, 有所措處, 已有設言於爾等, 爾等想亦聞悉。 嗚呼! 予視吾民, 無遠無近, 所以施之於畿甸者, 不施之於湖南可乎? 況玆肇有之惠, 始副宿昔之志, 則雖或過於畿甸, 寧云不均也? 道臣所狀請者, 除却推奴徵債之禁、勿定配所之請, 計凡九條。 曰新還餉分數停退也。 曰保貢米限麥秋分數退捧也。 曰各樣保米以錢代捧也。 曰尤甚邑訓局保布, 前已代錢者外, 竝令代錢。 之次邑以上, 從民願錢布間收捧也。 曰結錢限明年十月差退也。 曰敗船拯劣米停退也。 曰四山城城餉, 捧留本邑也。 曰沿海邑箭竹權減也。 曰山郡火田折受處, 從實收稅也。 噫! 所請諸條, 非不切實, 而以予觀之, 誠有未盡也。 災歲恤民, 當若救焚而拯溺, 爛額焦頭之不遑顧也, 霑體塗足之不暇恤也。 然猶蔀屋之疾苦, 尙患莫達於朝廷。 値此無前之歉年, 行此循舊之蠲惠, 於予心安乎否乎? 記昔我英考, 嘗有敎於予小子若曰: ‘苟利於民, 肌膚何惜?’ 此卽我聖祖之敎也。 予小子侍傍承聆, 銘在心曲。 嗚呼! 有民而後有國, 奚恤於經用? 有民而後有兵, 何恤於軍資也? 經用也、軍資也, 猶且然矣, 況內需乎宮庄乎? 外此而有裨於懷保之方者, 天廐上駟, 捐之尙可, 況在乎貢駒養髯? 大庖常供, 蠲之無難, 況在乎月膳方物? 民勢方阽於竿頭, 藥料何論於竹瀝? 此予所以不俟申請之言, 另施未盡諸條者也。 新還餉分數停退事, 尤甚邑外, 之次稍實邑面里, 只擧尤甚不及之次何也? 方伯雖不敢請, 予意必欲遍及。 尤甚邑之尤甚面里折半。 尤甚邑之之次面里、之次邑之尤甚面里, 三分一。 尤甚邑之稍實面里、 之次邑之之次面里、 稍實邑之稍實面里, 四分一。 之次邑之稍實面里、 稍實邑之之次面里, 五分一。 稍實邑之稍實面里, 六分一, 竝命停退。 保貢米布事, 退期麥秋, 期太速也, 不言內奴, 言或踈耶? 諸般需用, 一體停免, 內司貢條, 在所當先。 營門、衙門之保米布, 內奴寺奴之貢米布, 尤甚邑折半。 之次邑之尤甚面里三分一, 之次邑之之次面里、稍實邑之尤甚面里, 四分一, 限明年秋成後停退。 已停退者外, 當納米條, 以三斗代一緡錢代捧, 訓局布保已停退者外, 尤甚全一邑及之次邑尤甚面里, 竝純錢, 之次邑之之次面里以上, 至稍實邑之稍實面里, 亦令從民願錢布間收捧。 山郡火田, 從實收稅事, 只言宮房, 而不及軍門、 衙門, 何也? 火田所在處, 尤甚全一邑及之次邑尤甚面里, 無論各宮房、各軍門、各衙門, 竝令本官, 踏驗執卜。 因此而思之, 全州上官、陽
              良兩面所在內司田一百六十八結, 該曹覆辭, 雖以內司之明有文券, 格而不行。’ 民情切至, 方伯陳聞, 何論有券無券, 何拘有土無土? 事關吾民, 正稅可蠲, 況內司之需乎? 內司千金之損, 卽編氓百家之産。 益下之政, 政在此等處, 盡依結數, 出與民間。 結錢退捧事, 結錢雖出於實結, 如可以寬民手足, 何必限以十月? 更許緩限, 退以歲前。 沿邑拯米之停退, 四山城餉之捧留事, 竝從狀請。 且念貢竹之際, 爲弊甚鉅, 重以竹産亦被旱損。 斫代輸納, 水陸俱困, 雖關戎備, 寧或靳持? 況聞, 靑大竹封田一本, 索賂萬端, 及乎自邑, 而營輸至京司, 許多冗費, 皆出於民。 民方飢困, 豈有餘力? 上而內醫院月捧靑大竹, 內弓房御用箭竹, 下而京外營門、衙門所納箭竹, 他餘旗竿、槍柄等諸般竹木, 自來朔至明年, 竝行蠲除。 自聞有災傷, 予方日夕焦思, 凡係貶躬責己之道, 莫或小忽。 居不用廣廈, 食必減常品。 況在貢獻不急之需, 尤所當節, 三名日所獻方物, 自今冬至明秋, 竝皆停免。 物膳、 朔膳中, 除非營邸應貢物種, 而取諸民者, 道臣酌量區別, 一例停免, 就其存減, 條列以聞。 濟州貢馬上來程途, 率由三道, 尤甚邑明年貢馬二百八十八匹, 限一年全數停退, 分養馬之受去受來, 糜費宜恤, 尤甚邑分養馬, 待當朔送致附近牧場, 待秋受來。 噫! 今玆蠲免, 豈曰施惠, 而其於紓民力、裕民食之道, 或有萬一之助否耶? 予意自視欿然, 有司之臣, 無曰經用軍資之不足, 亦無以供御之剋省、還餉之見縮、貢馬之空群, 煩聞於予。 予只知有民也。 嗟! 爾湖民, 稍得息肩於已蠲, 要且盡力於當納, 無麪不托, 奈何措置, 其能括甁罌之升勺, 斷杼柚之尺寸, 趁早輸官, 獲免鞭撻否耶? 念之及此, 不覺心酸。 最無依、最窮困之類, 歲末救急, 未知道伯, 已有料量, 而開春則自可按例設賑矣。 道內穀物, 限十萬石許補賑資, 縱踰此數, 亦何慳惜? 昨年三道, 旣以內帑錢椒, 分劃添賑, 仍許別設一巡, 今於湖南, 豈或異同? 第聞米直翔踊, 販易孔艱, 所停免方物、物膳、朔膳價米, 特許添補賑資。 其外御甲冑, 限三部價米, 亦爲一體補給。 此予不備膳服, 分與吾民之意, 物雖不腆, 意則良苦。 噫! 所恃者方伯與守宰也。 守宰不能懷保, 罪守宰。 方伯不能紏察, 罪方伯, 而予自有衣繡之臣, 所以撫汝、字汝、恝汝、困汝之狀, 予當知之。 勤施殊賞, 怠有重罰。 嗟! 汝民人, 各自奠居, 無或去鄕。 惟予在臨之孔邇, 去將何之? 其可恃而無恐也。"
地名: 全州 (全羅道, 府)
年: 1793.0

○湖南暗行御史鄭東榦復命, 進書啓, 上召見, 命吏、兵曹堂上, 登筵覆啓。 順天府使洪述祖, 以賑政治績, 爲一路最, 陞擬牧使。 興陽縣監李性重、龍潭縣令李勉輝, 俱以善治陞敍。 綾州牧使尹耆東、礪山府使金命益、全州判官趙翼鉉、任實縣監李潤瑞、樂安郡守洪采疇、南平縣監宋欽書、康津縣監成彦檝, 俱以不治, 勘罪有差。 先是, 道臣權&#x277D3;書長興府使元永胄殿最, 有間隙看書之目, 上以人非郤縠, 宜責浮文, 特置之下考。 至是, 御史言其賑政可尙, 上特命蕩滌檢擬, 以示弦韋。 別單曰: "羅州私奴判乭乘船出海, 渰死於草蘭島。 其妻崔聞訃, 往海島求屍, 終不得, 晝夜號哭, 常言待終祥溺死, 以從亡夫。 旣終祥, 崔具饌行祭, 謂以散飯, 出去浦邊, 久不還歸, 其子婦急往見之, 留屨浦岸, 溺死已久, 而貞心烈行, 誠甚卓然。" 禮曹覆奏, 請施給復之典, 從之。
地名: 全州 (全羅道, 府)
年: 1814.0

○禮曹, 以各式年京外忠、孝、烈狀報政府, 分等抄啓。 忠臣旌閭秩。
                【京居故學生李興植, 辛未西賊時, 從其兄祜植, 郭山任所及賊突入奮罵遇害。】
              孝子旌閭秩。
                【京居故府使沈養之, 故庶尹丁志德, 故良人池道榮, 故副正申韺, 故都正黃運祚, 贈敎官李復運, 故學生韓光益, 故童蒙愼根秀, 水原府故正言崔道文, 故進士崔受復, 積城庶人李厚孫, 鎭岑故士人柳東爀, 全州故士人趙大壽, 延安故官奴李昌梅, 安邊故學生柳仁淸, 咸興故學生朱欽烈。】
              孝婦旌閭秩。
                【豐川閑良朴震杓母崔姓, 原州故業儒李童錫妻金氏。】
              烈女旌閭秩。
                【京居故士人申錫殷妻愼氏, 故士人沈宅模妻李氏, 故將仕郞朴敬植妻郭氏, 故學生李明誠妻韓氏, 故學生趙旭永妻洪氏, 故出身徐命俊妻金姓, 故學生李羲龜妻兪氏, 故學生南秉憲妻徐氏, 故通德郞鄭昇燠妻李氏, 士人愼師一妻元氏, 故學生許晩妻李氏, 士人權仁壽妻李氏, 故學生尹佐烈妻李氏, 開城府故士人林景立妻朴氏, 故副司果劉順龍妻張氏, 水原府故下吏羅繼述妻朴姓, 故旗牌官朴奎淵妻兪姓, 始興故學生柳最寅妻金氏, 永平故學生金學禮妻成氏, 陽川故士人權攸妻丁氏, 公州贈參判崔相奎妻文氏, 淸安故士人洪在範妻金氏, 天安故良人白東齊妻崔姓, 臨陂故士人趙益淳妻金氏, 金堤故士人李晩得妻朴氏, 光州故閑良吳次培妻白姓, 法聖故閑良宋允之妻朴姓, 古阜故士人李始采妻柳氏, 大丘故士人李咸厚妻尹氏, 永川故良人朴千億妻崔姓, 聞慶故士人鄭渭妻申氏, 英陽故士人李壽延妻李氏, 居昌故士人卞東賢妻李氏, 靈山故學生裵允徽妻權氏, 昌原故業儒朴擎天妻裵氏, 慶州故士人崔宗白妻鄭氏, 楊口故學生鄭橒厦妻朴氏, 洪川故士人閔建洙妾李姓, 安峽故學生李㫼妻李氏, 春川故士人崔瑞妻李氏, 海州故士人李尙祖妻梁氏, 黃州故士人安得濟妻金氏, 瑞興故閑良嚴東延妻吳姓, 義州故士人白允希妻趙氏, 成川故學生金大白妻金氏, 故學生洪尙一妻朴氏, 順川故學生李昌國妻金氏, 嘉山故學生金仁識妻吳氏, 安北兵營吏金錫履妻金氏, 厚州鄕人元光華妻姜氏, 鏡城故學生玄啇枻妻鄭氏。】
              孝女旌閭秩。
                【大丘故士人李咸厚兩女兒。】
              忠臣贈職秩。
                【居昌故監務李智活, 端宗遜位, 棄官自靖者也。 溫陽故士人姜玳, 戊申逆變, 倡義討賊者也。 晋州故義兵將許國柱, 倭變倡義入守晋陽者也。 慶州故奉事白
                  以昭, 倭變倡義丁酉戰亡者也。 慶山故參議張夢紀, 倭變倡義殉節於唐橋之戰者也。】
              孝子贈職秩。
                【京居故通德郞金義集, 故學生尹恒東、李羲龜、南鏽, 水原府故士人金星烈, 開城府故士人韓道奕、禹得龍, 富平故衛率南淵, 洪陽故進士李彪, 藍浦故通德郞李基商, 報恩故僉知黃遇河, 故士人宋保相, 沃川故士人鄭利濟, 鎭岑故士人李乘, 牙山故士人朴履和, 長興故士人趙碩泰, 全州故郡守李汝忠, 興陽故士人秦聖夏, 羅州故士人羅尙紀, 彦陽故進士徐錫麟, 金山故士人曺世龍, 安義故學生愼守沉、知禮故學生李衒績, 晋州故學生鄭鉉毅, 安東故生員申光集, 平海故士人黃命圭, 洪川故士人閔光魯、閔百珍, 春川故學生韓德祚, 海州故士人金百源, 長淵故士人白鴻儀。】
地名: 全州 (全羅道, 府)
年: 1822.0

○禮曹以各式年京外忠、孝、烈、狀報政府, 分等抄啓。 忠臣旌閭秩。
                【京居贈參議李士珪, 丁丑虜亂扈從沁都, 殉節者也。】
              孝子旌閭秩。
                【京居故通德郞兪彦淳, 故郡守鄭維, 故士人李堂九, 故折衝宋奎輝, 開城府故士人秦景舜、梁濟均, 忠原故童蒙洪此奇, 永同故士人金良榘, 藍浦故通德郞李基周, 全州故郡守李汝忠, 扶安故士人金履孝, 迎日故士人金仁學, 三陟故學生洪啓夏, 平壤故參奉金宗澤, 咸興故學生李益孫, 富寧武人鄭彭重, 安邊故士人金彦濟。】
              孝女旌閭秩。
                【京居故學生李維妻金氏, 楚山故士人尹基顯妻金氏。】
              孝婦旌閭秩。
                【溫陽故士人李培夏妻南氏, 江界無役宋泰文妻申姓。】
              烈女旌閭秩。
                【京居故學生尹致準妻林氏, 故學生黃奎鈾妻許氏, 故進士權賚妻李氏, 故僉正李秉淳妻金氏, 故學生朴齊衡妻李氏, 故折衝皮尙一妻尹氏, 故學生林日淳妻尹氏, 故學生趙漢錫妻權氏, 贈參議李士珪妻李氏, 故將仕郞安國均妻李氏, 故折衝金順孫妻金氏, 故吏姜寬得妻方姓, 開城府故士人金履瑞妻梁氏, 故士人玄錫祺妻金氏, 廣州府故學生金致彦妻趙氏, 江華府故劉義泰妻河氏, 木川故通德郞金義淵妻李氏, 淸州故士人李集璜妻李氏, 靑陽故良人李重馥妻金姓, 稷山故良人李士玉妻白姓, 全州故士人宋規煥妻安氏, 玉果故良人金夢愛妻金姓, 錦山故士人朴希默妻金氏, 光州故士人崔弘淳妻申氏, 淸道故士人李宅俊妻郭氏, 蔚山故學生許塾妻李氏, 山淸故士人閔百祿妻盧氏, 河東故士人崔浩妻金氏, 其女兄故士人金尙讃妻金氏, 寧海良人金文在妻私婢一烈, 襄陽故士人鄭用觀妻申氏, 三陟故良人崔明倫妻朴姓, 原州故通德郞朴東肇妻李氏, 洪川故士人許殷洙妻李氏, 長淵故士人金在重妻李氏, 載寧幼學康彛根妻李氏, 平壤故士人張禮維妻李氏, 館軍朴允建妻朱姓, 殷山故士人李再倜妻金氏, 成川故良人李廷沃妻趙姓, 德源故武人南允福妻李氏, 咸興故士人朴尙駱妻金氏。】
              孝子贈職秩。
                【京居故進士金善民, 任㠎。 故通德郞申晧, 開城府故士人金彦璋, 公州故士人閔鎭運, 木川故通德郞金義淵, 〈天〉安故同知李大亨, 淸州故通德郞李尙復, 扶餘故士人黃載謙, 全州故別將金養直, 故士人金亨福, 光州故士人金光儁, 其弟故士人光源, 永川故士人李時復, 淸道故士人李宅俊, 寧越故學生嚴健中, 橫城故幼學申昅, 其弟故同知
                    
                  , 谷山故士人韓錫龜。】
地名: 全州 (全羅道, 府)
年: 1832.0

○禮曹, 以各式年京外忠、孝、烈狀報政府分等抄啓。 孝子旌閭秩。
                【京居故奉事金載健, 故學生尹滋榮, 水原府故嘉崔一晃, 開城府故進士全聖賓, 故武及第文基永, 故士人文尙穆、李瀁春, 公州故府使閔鎭綱, 鴻山故士人康世郁, 燕歧故士人柳始采, 谷城故士人安孝天, 咸平故士人安鳳胤, 全州故士人崔性全, 善山故嘉善姜允河, 安東故進士金正根, 三嘉故士人金時卿, 橫城故士人徐繼聖, 兔山故學生朴泰謙, 白川贈參議李益采, 平山故學生徐景裕, 平壤故士人金得南, 其弟得昌, 咸興故學生朴尙裕, 故五衛將李光福, 慶興閑良鄭陞九, 安邊故士人崔鎭弘。】
              孝女旌閭秩。
                【南平故士人吳柱學女十二歲兒。】
              孝婦旌閭秩
                【京居故校理李允謙妻趙氏, 春川故士人林壽崗妻金氏, 海州故士人吳載顯妻李氏。】
              烈女旌閭秩
                【京居故通德郞許澍妻柳氏, 故及第申弼朝妻李氏, 故士人李寅衡妻林氏, 故學生柳昶妻李氏, 故學生蔡東秀妻權氏, 故輔德李敬參妻申氏, 故學生金履休妻李氏, 故進士李鍾九妻南氏, 水原府故士人宋洛秀妻鄭氏, 江華府故劉聖弼妻李氏, 開城府故士人林挺㠎妻林氏, 故學生高命巖妻金氏, 故士人張漸秀妻李氏, 牙兵崔重玉妻裵姓, 高陽故士人兪益煥妻李氏, 故士人鄭遂觀妻李氏, 龍仁良人崔在寬妻金姓, 金浦故學生梁鍾五妻安氏, 始興故學生張錫泰妻李氏, 永平故士人金義孝妻李氏, 南陽故士人尹惟懋妻洪氏, 安山故士人李昹永妻柳氏, 長湍故士人朴壽泓妻黃氏, 竹山故士人崔學周妻權氏, 公州故士人李晶遠妻吳氏, 故生員韓得衍妻朴氏, 西原故士人宋一琦妻鄭氏, 洪州故士人李鵬浩妻金氏, 槐山故士人李獻圭妻朴氏, 牙山故學生金昌漢妻姜氏, 光州故士人朴性立妻李氏, 古阜故士人金允文妻李氏, 故士人李文邦妻盧氏, 故士人金瓚榮妻宋氏, 同福故貢生吳時炫妻金姓, 扶安故士人金豐夏妻朴氏, 泰仁故士人金道益妻權氏, 高山故士人鞠致權妻任氏, 南平故士人吳柱學妻金氏, 羅州故士人鄭榮裕妻廉氏, 綾州故士人裵舜祐妻吳氏, 安義故士人林翰臣妻朴氏, 咸陽贈參判權壽龍妻姜氏, 慶州故士人金聲極妻孫氏, 晋州故士人曺玧妻李氏, 大丘故鄕吏李恒彦妻洪姓, 故士人鄭匡一妻宋氏, 善山故業儒朴元澤妻朴姓, 三嘉故士人金時卿妻鄭氏, 禮安故士人李晩徽妻李氏, 安東故鄕吏金昌裕妻徐姓, 狼川故閑良張豐薰妻朴姓, 平海故幼學南泰陽妻車氏, 洪川故士人朴潤亨妻朴氏, 故學生李根鳳妻宋氏, 橫城故士人徐繼聖妻盧氏, 贈參議徐禮元未筓女, 故士人鄭俊濟妻金氏, 原州故士人崔允濟妻李氏, 黃岡故士人洪泰奎妻趙氏, 故士人趙錫瑨妻安氏, 谷山故士人金璘錫妻孫氏, 海州故士人申在一妻金氏, 故士人李時龍妻鄭氏, 故士人全時潤妻金氏, 江界故良人李泰龍妻朴姓, 義州故士人李大洽妻韓氏, 故士人獨孤籌妻崔氏, 泰川故士人金圭佰妻白氏, 价川故士人金利徵妻金氏, 平壤故士人朴道常妻李氏, 成川故士人李黯錫妻張氏, 德源故士人康履琥妻鄭氏, 北靑故學生鄭泰邦妻安氏, 穩城故良人金景佐妻張姓, 安邊閑良申益愼妻李姓, 故士人崔鎭弘妻鄭氏, 咸陽故士人朴昌建妻金氏, 厚州故士人許任妻崔氏, 洪原故士人金允恒妻姜氏。】
              節婦旌閭秩
                【益山故士人蘇全妻閔氏, 慈山
                  朴氏女。】
              忠婢旌閭秩
                【三陟私婢昌分。】
              忠臣贈職秩。
                【蔚山故通政李應春, 其子故訓鍊正承金, 倭變時父子倡義, 應春戰死於開雲浦, 承金多効功績者也。 三嘉故副正金蘭孫, 倭變時倡義戰死於鳳城山下。 梁山故學生鄭好仁
                  倭變時, 入聖廟抱五聖位板而出, 因被俘, 在獄九年終不屈老也。】
              孝子贈職秩
                【京居故僉知崔尙裕, 開城府故士人韓泰鎭、洪禹績、全氣大、韓敬儀, 陽城故學生徐命埰, 麻田故進士鄭贇, 陽智故學生高履明, 加平故學生朴廵, 龍仁故學生吳命喆, 驪州故參奉具圭錫, 長湍故士人李德潤, 安城故士人兪漢佑, 溫陽故士人金命性, 文義故士人金秋鎭, 燕跂故士人柳始明, 天安故士人李弼亨, 韓山故通德郞閔鈺, 其子故士人深, 木川故士人柳疇錫, 靈光故士人辛錫, 南原故學生李文冑, 古阜故士人金道器, 萬頃故士人任命恒, 故進士南宮&#x255AD;, 金堤故士人趙裕德, 長城故士人邊相賢, 全州故部將李馨遠, 故士人金運德, 安東故士人金始器, 故將仕郞申晫, 安義故士人林翰臣, 河陽故士人裵爾仁, 晋州故士人曺命勲, 尙州故學生成泰柱, 金山故處士李議峻, 春川故士人林壽崗, 原州故學生李漢傑, 海州故士人朴瑞東, 金川故士人沈景之, 長淵故學生姜翊周。】
地名: 羅州 (全羅道, 牧)
年: 1392.0

○孫興宗、黃居正、金輅等還朝。 慶尙道流人李種學、崔乙義, 全羅道流人禹洪壽、李崇仁、金震陽、禹洪命, 楊廣道流人李擴, 江原道流人禹洪得等八人死。 上聞之, 怒曰: "杖一百已下者皆死, 何故也?" 崇仁, 星州人, 字子安, 號陶隱, 星山君
              元具之子。 前朝至正庚子年十四, 中成均試, 壬寅, 中禮闈試丙科第二人, 拜藝文修撰, 累遷至典理佐郞。 洪武辛亥, 朝廷命遣貢士, 文忠公
              李仁復、文靖公
              李穡掌鄕試, 擢崇仁爲第一。 恭愍惜之不遣, 尋授成均直講、藝文應敎, 以至典理摠郞。 時金承得構朴尙衷等于池奫, 俱貶于外。 崇仁亦貶大丘縣, 戊午, 以成均司成召還。 辛酉, 喪母。 壬戌, 起復, 左右衛上護軍, 掌成均試。 以父在且踰期年不辭, 然人以此短之。 遷至典理判書, 陞密直提學。 丙寅, 以賀正使如京, 戊辰春, 被崔瑩門客鄭承可之讒, 貶通州。 夏, 瑩敗召還, 復知密直司事。 冬, 左侍中李穡朝京, 以崇仁爲副行。 己巳秋, 有人自日本來, 自稱永興君。 崇仁以姻親, 嘗識其爲人甚悉, 乃辨其僞, 見貶星州。 庚午夏, 以尹彛、李初之獄, 逮繫淸州, 以水災宥歸忠州。 壬申春, 復知密直, 夏, 貶順天。 至是, 居正至羅州, 杖其脊, 遂卒于南平, 年四十六。 子四人: 次點、次若、次騫、次參。 崇仁聰明絶人, 讀書輒成誦, 年未冠, 詩文已爲時輩所推。 博極群書, 尤精於性理之學, 自直講至判書, 皆兼製敎。 李穡病後, 事大文字, 全出其手。 高皇帝稱之曰: "表辭精切。" 李穡嘗曰: "吾東方文章, 前輩無如子安者。" 今我殿下命文忠公
              權近, 序其遺藁, 印行于世。 初與鄭道傳爲友, 從遊最久。 道傳後附趙浚, 知浚惡崇仁, 反陰毁之, 以致於死。 種學字仲文, 韓山伯
              穡之次子, 天性英豪。 恭愍甲寅年十四, 中成均試, 僞朝丙辰, 中同進士, 遂拜長興庫使, 積官至密直司知申事。 戊辰, 掌成均試, 陞僉書密直司事。 己巳, 同知貢擧。 時李穡當國, 種學連歲掌試, 人頗譏之。 恭讓君立, 李穡見劾, 種學亦貶。 庚午, 尹彛、李初之獄作, 父子俱在淸州逮中, 以水災, 俱得蒙宥。 壬申, 又貶咸昌。 至是, 興宗至雞林, 欲行脊杖, 門生金汝知方爲判官, 陰戒吏不得行法外刑, 因是僅活。 移置長沙縣, 興宗遣人, 追至茂村驛, 乘夜縊之, 年三十二。 子六人: 叔野、叔畦、叔當、叔畝、叔福、叔畤。 洪壽, 丹陽伯
              玄寶長子。 僞朝丁巳, 中同進士, 拜郞將兼成均博士, 累遷至知申事, 陞大司憲。 己巳, 拜僉書密直司事, 壬申夏, 貶順天, 亦因居正杖脊而死, 年三十九。 子四人: 成範、承範、興範、希範。 初玄寶族人金戩者嘗爲僧, 潛奸其奴樹伊之妻, 生一女。 戩之族人, 皆謂樹伊之女, 獨戩謂爲己女, 密加愛護。 戩後爲俗, 逐樹伊而奪之爲妻, 以其女嫁士人禹延, 盡給奴婢田宅。 延生一女, 適貢生鄭云敬。 云敬積官至刑部尙書, 生三子, 長卽道傳。 方其始仕, 玄寶子弟皆輕侮之, 每遷除臺省, 不署告身。 道傳意玄寶子弟使然, 嘗憤怨。 及恭讓君立, 以洪壽子成範爲駙馬。 道傳懼成範等, 乘勢發其原, 凡可以陷玄寶一門者, 靡不圖之。 及開國之際, 構殺成範, 遂構玄寶父子, 欲寘於死。 又緣趙浚與李穡、李崇仁有隙, 仍構穡及種學、崇仁等, 欲以爲援例。 及製卽位敎書, 條例便民事目, 繼論玄寶等十餘人罪, 寘諸極刑。 上使都承旨安景恭讀之, 驚駭曰: "旣云布寬大之恩, 何若是歟! 宜皆勿論。" 道傳等請減等決罪, 上曰: "禹玄寶、李穡、偰長壽雖減等, 亦不可。" 乃請其餘決杖有差, 上意決杖者不至於死, 勉從之。 道傳與南誾等陰謂居正等曰: "杖一百者, 不宜得生。" 居正等杖殺洪壽兄弟三人, 崇仁等五人皆及於死。 居正等還, 以因杖病死聞。 道傳欺罔上聰, 以報私憾, 上初不知, 及聞其死, 大加傷嘆。 我殿下辛卯之秋, 追理居正、興宗等罔上擅殺之罪, 以雪其冤。
地名: 羅州 (全羅道, 牧)
年: 1398.0

○道傳字宗之, 號三峯, 安東
              奉化人, 刑部尙書云敬之子。 前朝恭愍庚子, 中成均試, 壬寅, 中同進士, 累遷至通禮門祗(侯)
                〔候〕
              。 丙午, 連喪父母, 廬墓終制。 辛亥, 召拜太常博士。 恭愍親享宗廟, 道傳按圖製樂器。 遷禮儀正郞、藝文應敎, 進成均司藝。 甲寅, 恭愍薨, 乙卯, 殘元使者至境上, 道傳曰: "先王決策事明, 今迎元使不可。 且元使欲加我罪名而赦之, 其可迎乎?" 時宰不聽, 道傳强言之, 見怒貶會津。 甲子, 賀聖節使鄭夢周, 擧爲書狀官赴京, 還拜成均司成。 丁卯, 乞郡爲南陽府使。 戊辰, 上當國, 召拜大司成, 屢獻計, 陞密直提學、知貢擧。 爲十學都提調, 敎詳明太一諸算法, 移藝文提學, 作《胗脈圖訣
                  〔診脈圖訣〕
                》。 己巳, 與趙浚等, 請革私田。 恭讓立, 陞三司右使, 以中興功臣封忠義君。 庚午, 陞政堂文學。 尹彛、李初誣罔之獄作, 道傳力主其議, 鄭夢周言於上, 寢之。 道傳以計稟使如京。 辛未, 上言刑賞得失, 恭讓不能容, 貶羅州。 壬申, 召還, 與南誾等定計推戴。 上卽位, 策勳爲一等, 加門下侍郞贊成事、兼判尙瑞。 又以計稟使如京, 陞判三司事、兼判三軍府事。 爲三道都統使, 作《陣圖》、《蒐狩圖》、《經國典》、《經濟文鑑》。 又作樂歌, 有《夢金尺》、《受寶籙》、《文德》、《納氏》、《靖東方》等曲。 與鄭摠等, 修撰《高麗國史》。 封奉化伯, 階特進崇祿。 丙子, 同知貢擧, 始用初場講經之法。 丁丑, 宣撫東北面, 定州郡名, 築孔州城。 戊寅春, 還, 上迎勞以厚。 道傳天資聰敏, 自幼好學, 博覽群書, 議論該洽, 常以訓後生闢異端爲己任。 嘗窮居偃仰, 自謂有文武才。 從上至東北面, 道傳見號令明肅、卒伍整齊, 進而密言曰: "美哉此軍, 何事不可濟?" 上曰: "何謂也?" 道傳對曰: "謂擊倭寇于東南方耳。" 營前有老松一株, 道傳請留詩松上, 白而書之曰: "蒼茫歲月一株松, 生長靑山幾萬重。 好在他年相見否? 人間俯仰便陳蹤。" 及開國之際, 往往醉中微誦曰: "不是漢
              高用子房, 子房乃用漢
              高。" 凡可以贊襄者, 靡不謀之, 卒成大業, 誠爲上功。 然以量狹, 多忌且怯, 必欲害其勝己, 報其宿憾, 每勸上殺人立威, 上皆不聽。 所撰《高麗史》, 恭愍以後筆削, 多不以實, 識者非之。 初道傳師事韓山
              李穡, 與烏川
              鄭夢周、星山
              李崇仁爲友, 情好實深。 後欲納交趙浚, 讒毁三人, 以成仇怨。 又以外祖禹延妻父金戩, 嘗爲僧, 潛奸奴樹伊妻, 生一女, 是爲道傳外祖母。 禹玄寶子孫以戩姻族, 熟聞其說。 道傳當初除拜, 告身淹滯, 謂爲玄寶子孫, 揚說使然, 積其憤怨。 及其得志, 必欲陷玄寶一門, 釀成其罪, 陰嗾居正等, 殺其三子及崇仁等伍人。 乃與南誾等, 欲挾幼孼, 恣行己志, 謀害宗親, 身與三子, 俱及於死。 誾, 晋州
              宜寧人, 檢校侍中乙蕃之子。 恭愍甲寅, 中成均試, 僞朝庚申, 拜社稷壇直。 乙丑, 倭寇作耗三陟郡, 城小且危, 難其守, 誾自薦以行。 旣到郡, 寇猝至, 誾開城門, 率十餘騎突出擊之, 寇敗走。 事聞, 以司僕正召還。 戊辰, 從上至威化島, 與趙仁沃等, 獻回軍之議, 且密謀推戴, 以上嚴謹, 不敢發言。 旣還, 密言於殿下, 殿下戒以勿言。 己巳, 拜鷹揚軍上護軍、兼軍簿判書, 庚午, 陞密直副使。 壬申, 恭讓信讒疑忌, 事且不測, 殿下乃召誾, 令與素歸心者, 密議推戴。 及上卽位, 拜判中樞院事, 賜奮義佐命開國功臣之號。 累遷至參贊門下府事、兼判尙瑞寺事、右軍節制使。 丁丑, 封宜城君。 誾性豪邁無檢束, 自幼好奇計, 開國之際, 功在上列。 然以不學識闇, 贊成康氏奪嫡之計, 遂與道傳等, 圖擅國柄, 欲去宗親, 卒及於禍, 年四十五。 子四, 景壽、景祐、景福、景祉。 孝生, 順天
              富有人, 知錦州
              仁立之子。 僞朝庚申, 中成均試。 癸亥, 登乙科第二人, 由堂後積官至掌令。 以世居全州, 素歸心於上, 得與開國功臣之列。 自中丞出按慶尙, 陞中樞院副使。 又爲慶尙道都觀察使, 制造兵器, 人稱精巧。 官至藝文館大提學、富城君。 年五十。 子道源。 葳, 密陽人。 初仕恭愍, 以至僞朝, 歷仕中外, 見稱才能。 金海、晋州、雞林、永興, 皆其所歷。 屢擊倭寇, 國家知有將略, 累遷至密直副使。 出鎭合浦, 領舟師攻破對馬島。 及上卽位, 朴仲質等在逮辭及, 臺諫連章請置極刑, 上營救俾全。 陞參贊門下府事, 命典禁軍。 至是, 諸王子召之, 率甲士出闕門遲回, 以至於死。 子耆。 曼殊, 文化人, 右副代言總子。 恭愍朝, 爲寶馬陪行首, 癸卯, 拜將軍, 累遷至密直副使。 丁巳, 從上豐海道, 擊倭寇, 戊辰, 從上至威化島, 與議回軍, 拜知門下, 稱爲回軍功臣。 庚午, 拜門下評理, 辛未, 兼鷹揚軍上護軍。 及上卽位, 稱爲原從功臣, 拜商議門下府事。 及是, 率其子源之至, 罔知進退, 皆及於死。 子三人, 長卽源之, 次隱之、衍之。
地名: 羅州 (全羅道, 牧)
年: 1408.0

○流司憲執義鄭守弘于羅州, 掌令許謨于樂安, 持平鄭欽之于長興, 李有喜于順天。 初下敎一款云: "辭位之時, 無咎入與我言: ‘高論之人雖多, 大臣到父家, 有已議承敎者。’" 司憲府移牒忠淸道觀察使, 問無咎以大臣爲誰, 無咎對以"河崙嘗至父家曰: ‘上意如此, 似不得請。’" 是日, 守弘等上疏論崙黨附閔氏不忠之罪, 乞收職牒鞫問, 仍遣吏守直。 前此有旨, 大臣有犯, 必先條奏取旨, 然後乃劾其人。 至是, 憲府先劾後聞, 上聞之大怒, 夜召巡禁司副司直崔揆, 執守弘及掌令許謨、持平鄭欽之ㆍ李有喜下獄。 又遣承傳宦者尹興阜於崙家, 黜去守直憲府書吏所由。 上曰: "無咎所言承敎者, 河崙曾不與焉, 憲府誤矣。" 乃命左副代言安騰, 同巡禁司官鞫問守弘等, 且問先發言者爲誰, 又遣興阜監之。 命巡禁司兼上護軍趙涓曰: "守弘等供狀, 須取謀害大臣四字。 如不吐實, 勿論訊杖多少, 以招納爲限。" 有喜供稱: "前日之議, 臣實唱之。 河崙之罪, 情攝不忠, 君父之讎, 不共戴天, 所當先發後聞。 臣等迂疎, 但守直而請罪耳。" 於是杖有喜, 問首謀者, 終不服。 遣左代言李慥于河崙之第, 令出視事, 崙詣闕謝恩啓曰: "今臺員以臣之故, 咸受箠楚, 臣實自愧, 心豈能安! 乞加寬貸。" 上不答, 乃使知申事黃喜傳旨曰: "憲府請罪之辭, 卿應不知, 今以告卿。" 喜因以疏意歷告之, 崙涕泣而對曰: "昔者殿下欲傳位, 使李叔蕃、李良祐卽臣家諭旨, 且使臣畫定辭位規模而進, 臣謂二人曰: ‘奉如此王旨, 來臣家可乎? 上行年雖至六七十, 世子雖至三四十, 猶爲不可。 況上春秋方盛, 世子幼沖, 甚爲不可。 宜還更啓。’ 其後叔蕃等再來曰: ‘主上必欲傳位, 以爲軍國大政, 我當斷決, 其餘國務與事大等事, 政丞與王共治如何?’ 臣於其時垂泣而答曰: ‘有何政丞與王共治哉? 臣則當以匹馬遁去耳。 臣請以一家譬之, 臣唯一子別居, 盡給以眼前使喚奴婢, 其奴婢等以臣子每加鞭撻皆泣, 悉還吾家乞憐, 臣中分而與之。 況國有二君, 則新舊臣僚, 應有造言生事, 互相殘滅, 不可遏也。 前朝忠烈王傳位忠宣王, 忠肅王傳位忠惠王, 未幾皆復位, 厥鑑不遠。’ 後數日, 上傳國寶於世子。 臣召尙瑞司丞鄭欽之問曰: ‘世子受此寶, 將欲如何?’ 欽之曰: ‘計無所出。’ 臣曰: ‘告世子, 使若自出意者, 陪國寶還入, 置於闕內可矣。’ 及再送國寶于世子殿, 臣與趙英茂率百官奔告于德壽宮, 殿下遣人止之, 臣等中途而還。 臣乃入義安大君
              和之家, 謂和曰: ‘可急詣德壽宮, 啓以今日之事, 庶幾沮止。’ 是日, 臣又至驪興府院君家, 謂霽曰: ‘今請之不得, 大人何不詣闕力止之乎? 群臣亦猶是也, 況大人乎? 宜率諸子以請。’ 霽聞臣之言, 乃詣闕。 臣與殿下之間, 非待今日臺諫劾問而後知也。" 又曰: "前朝趙日新、辛旽擅權, 言官多受刑。 國家創業以來, 言官無受刑者, 今以臣之故, 乃杖問臺員。 臣之驚恐, 何可勝言! 願特賜放免。" 又曰: "犯罪而疑其逃者, 守直可也, 在涉疑似者, 不必守直。 此事亦須詳定。" 又曰: "臺諫員, 宜用衆人薦望, 如有不中程式者, 罪及擧主, 然不可使官高者擧之。 然則反爲有害, 宜取朝士之望。" 上曰: "卿之所言, 皆我夙夜于懷之事, 唯薦擧之法則慮不及此。" 崙泣對曰: "臣非欲干譽也。 若以臣之故, 必欲加嚴刑於憲臣, 則臣將何面目以示人乎? 伏望上慈。" 上曰: "然則予將酌量。"
地名: 羅州 (全羅道, 牧)
年: 1415.0

○壬午/杖廉致庸一百, 流于鏡城, 籍沒家産; 尹興阜贖杖一百, 流于羅州。 義禁府啓: "致庸比謀叛大逆條, 當凌遲處死, 妻妾爲奴, 家産竝沒官; 尹興阜比交結近侍之律當斬, 妻子流二千里安置。" 命皆減等施行。 六曹啓事畢, 出, 知申事柳思訥、左代言趙末生後, 上語致庸之事, 思訥啓曰: "罪重罰輕, 群情憤恨, 請論如法。" 上諭以不能從法之意, 思訥曰: "律有奴婢殺主、卑幼詈尊長之文, 而無大逆不道之條, 止有謀叛。 謀反非闕文也, 乃聖人作法, 存天下之防於萬世也。 故深沒其文於律耳。 致庸所犯匪輕, 而斷之太輕, 此臣等所憤悒也。" 上再三敦諭之以無悔亦與其謀云。 六曹判書退至便殿門外啓曰: "致庸罪重, 特蒙上恩, 得全首領, 仁則仁矣。 懲惡太輕, 人不知懼, 請論如法。" 上曰: "卿等之言固善, 然不獨致庸一人有罪耳。 且愚暗一物, 何必殺之?" 對曰: "致庸罪固大矣, 然已有上恩, 緩之無害。 但無悔亦與議論, 獨不鞫問, 臣等缺望。" 上曰: "誠然。 但老母在堂, 不欲傷其意。 今已免官杜門, 宜省其愆。" 黃喜曰: "閭巷庶民, 猶對所親之人, 不敢言所親(之)人之過。 無悔夤緣戚里, 荷恩殊深, 不當如是。" 上曰: "吾豈不知? 但反覆思之, 知其處之不過如是耳。 彼旣以罪得譴, 豈復可望盡心於我? 但老母之心, 不可以不慰故耳。 卿等悉知, 毋用多言。" 於是, 自臣僚家, 入內火者七人, 皆逐之。 緣興阜行詐之故也。
地名: 羅州 (全羅道, 牧)
年: 1417.0

○癸巳/下甲午年刑曹、臺諫員及今刑曹、臺諫員等于義禁府。 召六曹判書、義禁府提調曰: "予自幼不經決事之官, 故不知臧獲之是非, 而享國已十有七年矣。 有司以臧獲之事啓之, 則予以謂, 各有任之者, 必當於理, 徒唯唯耳。 前日, 訔訴冤於予, 予實不肯焉。 徐察之然後, 曉然知其是非也。 黃丹儒子孫, 乃朴訔、朴子靑、曺瑗也; 朴松庇子孫, 乃鄭擢、李叔蕃、李來也。 睦進恭、元肅等爲甲午辨正都監員吏, 決此訟, 是丹儒而非松庇。 擢輩揚言此奴婢當屬公, 近臣亦曰可, 予以爲然屬公。 訔訴曰: ‘屬公非也。’ 命三省辨正之, 三省靡然從叔蕃之言, 稱爲辛丑年前事屬公。 訔今又上書, 陳昔日三省之非, 乃命三省辨之, 亦從前等之決。 以今日君臣共治之時, 有如此朋比欺罔之風, 其可乎? 其悉鞫問之。 若臧獲之是非, 則勿幷問之, 予意已決矣。" 上, 之所謂近臣亦曰可者, 擢旣不勝, 乃申呈單子曰: "願以此奴婢屬公。" 上, 下其書承政院, 問屬公當否, 柳思訥聽叔蕃之請, 啓曰可, 故也。 乃下旨義禁府曰: "今刑曹、臺諫黃丹儒、朴松庇子孫等, 相訟奴婢分揀啓本, 與朴訔上書憑考, 去甲午年, 此奴婢分揀刑曹、臺諫官員, 冒弄啓聞事意, 備細推考以聞。 今刑曹、臺諫員等又言: ‘乙未年二月分下六曹所志內, 以兩邊不當屬公奴婢, 更不擧論事, 已有敎旨。’ 然黃丹儒子孫, 甲午年十二月限內, 擊鼓申呈, 其所志未啓下六曹, 是不可以已分下六曹所志竝論也。 其未分下辭緣, 不卽取旨, 輒還屬公。 且甲午年刑曹、臺諫官員等欺罔之罪, 擅自虛論啓聞事意, 幷推以聞。" 乃下甲午年刑曹參議尹臨、佐郞宋命山ㆍ朴融, 今參議吳湜、正郞宋箕ㆍ許恒、佐郞楊脩ㆍ金連枝、司憲執義李敢、持平洪陶ㆍ陳仲誠、司諫崔洵、正言安止ㆍ鄭之澹等于義禁府, 命兵曹判書尹向及趙末生, 至義禁府鞫問之。 末生啓曰: "臣之同母兄驪興府使惟中, 同狀於松庇子孫等, 故有相避, 不可聽此獄。" 上曰: "今此問事, 固不干於奴婢之決, 乃問前後三省欺罔之罪也。 且雖有相避, 汝承予命, 豈可容私? 其往聽之。" 又命義禁府, 拿知隨川郡事金熙、羅州敎授官李椒、知珍山郡事柳善、前獻納鄭坤以來。 熙、椒, 甲午年刑曹正郞; 善, 掌令; 坤, 獻納也。
地名: 羅州 (全羅道, 牧)
年: 1418.0

○羅州囚私奴者羅以殺僧敏休處斬。
地名: 羅州 (全羅道, 牧)
年: 1427.0

○刑曹啓: "羅州囚婢薔薇與奸夫金元世, 謀殺本夫, 薔薇律該凌遲, 元世斬。" 從之。
地名: 羅州 (全羅道, 牧)
年: 1430.0

○初, 全羅道節制使李恪, 與羅州牧使李勗不相能。 州人前僉知廉怡在恪幕下, 訴云: "本州牧使李勗率品官宴飮, 與妓對舞, 勢若相奸。 又杖殺官奴胡甁等三人。" 恪鎭撫李貴生, 亦本州人也, 譖于恪云: "勗招致隣官妓于衙內。" 恪移文監司報于朝, 命義禁府知事李蓄鞫之。 其實勗之奸妓, 非怡所親見聞, 但因對舞之事疑之。 勗每見怡, 必慢罵之, 怡由是積怨譖之。 且胡甁等之死, 皆在赦前, 而怡以赦後譖之。 命下刑曹照律, 刑曹啓: "恪陰嗾告訴守令, 律該杖一百、徒三年。 貴生暴揚守令過失, 杖一百。 恪不知勗奸妓殺人, 只聽怡等語, 移文監司, 當以誣告論。 胡甁之死, 雖是告實, 然以宥旨前事相告言者, 杖一百、徒三年。 勗率官妓宴飮, 招致隣官妓, 笞五十。" 命怡、貴生各減二等; 勗外方付處; 恪收職牒, 外方付處。
地名: 羅州 (全羅道, 牧)
年: 1432.0

○刑曹啓: "羅州、茂珍分囚韓士禮ㆍ士智等, 殺其祖復婢妾子義及信, 分其財物。 士禮又於父喪(聚)
                〔娶〕
              妾, 又奸父妾, 律該凌遲處死。 淸州囚倭奴甫羅歐殺船軍姜松萬, 律該處斬。" 從之。
地名: 羅州 (全羅道, 牧)
年: 1436.0

○金吾未, 本國人也。 年十餘, 被擄於野人, 取野人女爲妻, 居于彼境, 其所居密邇我境, 其母居吉州咫尺之地, 一不來見。 曩者邊將勸令投化而來, 問其志則欲還彼境, 不願在此, 故議于政府, 置公州爲官奴。 今以公州近地, 易以逃歸, 故更令移屬羅州官奴, 又令其母完聚, 量給田土, 以安其生。
地名: 羅州 (全羅道, 牧)
年: 1442.0

○掌令鄭而漢啓: "今見全羅道監司裵桓上言及行臺推劾文案, 裵桓爲忠淸監司時, 羅州人洪仁建來告: ‘逃奴匿於康津縣
              金倫家。’ 桓通書全羅道監司, 移牒本縣, 以與仁建對訟, 事未訖, 移任全羅監司, 初入羅州, 首招仁建對訟, 又巡至康津, 招金倫謂曰: ‘何以使喚吾奴也?’ 又招其官守令, 說奴婢根脚, 而使之推劾。 嫌其自己之事, 使縣事金利貞於各人供招, 刪去己名, 改書亡兄裵權。 利貞怵於監司之令, 不考文契, 勒令金倫取招卽決, 枉懲役價。 夫監司乃一方統察, 而所失若此, 縱使行公, 將何顔面巡察州縣哉! 且決訟明允, 守令七事所載, 利貞至於如此, 豈可以臨民哉? 前日傳旨曰: ‘裵桓之罪, 遞代後推劾。’ 若待遞任, 則今當冬月冱寒之時, 仁建不可久滯於獄。 且所犯匪輕, 不可以保放, 請罷裵桓、金利貞職事推劾。" 又啓曰: "前日傳敎: ‘赴京使臣行次, 各官贈與食物, 勿令考察。’ 臣等已曾移牒檢(祭)
                〔察〕
              官。 然臣等聞各官於赴京行次, 所贈多少不同, 若多贈之, 則必有轉輸之弊矣, 於本國路次, 固爲不可, 於中朝之路則弊必又多焉。 其齎去食物, 亦皆詳定。" 上曰: "大臣有議云: ‘監司, 重任也, 不可以一人之單辭輕易貶之。’ 予可其議, 姑勿罷職。 予將以此二事下政府議之。"
地名: 羅州 (全羅道, 牧)
年: 1456.0

○敎前司鑰沈長壽、司謁沈長己曰: "汝等係是昭憲王后庶弟, 幷子孫永許爲良。" 又以羅州官奴羅漢、介同爲昭憲王后庶姪, 幷子孫爲良, 私婢孝養ㆍ孝非ㆍ孝重ㆍ萬年、私奴吾乙未同、金海官奴貴金、末同爲四寸, 許自身爲良。
地名: 羅州 (全羅道, 牧)
年: 1461.0

○羅州住船軍梁成、錦山住私奴高石壽等十人丙子正月自濟州行船, 値颶風漂到琉球國, 其中八人曾已還來, 今者琉球國使僧德源帶梁成、高石壽以來, 請令禮賓寺供饋。 上引見梁成等, 問漂流緣由及地形、風俗, 謂左承旨韓繼禧曰: "細問見錄以啓。"

○辛卯/司憲府啓: "前羅州判官黃事長, 以官奴欣萬刈人麥喂馬, 不告牧使, 擅拷訊決罰, 其馬沒官後, 差欣萬以役, 潛聽族親楊孟赳之請, 除其役, 以馬許孟赳使駄妓燕輕飛行至黃海道
              白川, 經歲留連, 及還欣萬推其馬, 事長械囚之。 孟赳囑事長, 故差欣萬役, 從中請除, 以其馬駄妓橫行, 及其主還推, 仍執不許, 若竝以會赦不治, 則無以懲惡。 請孟赳充邊遠軍, 事長勿給已收告身。" 從之。

○全羅道行臺監察金自貞啓: "處置使奉石柱不顧委任之重, 專事謀利, 使船軍三十名耕黃原串牧場陳地, 播木緜種六石, 使家奴耘鋤, 所收緜花凡七十四石六斗, 悉令販賣, 又用軍需米五石買綿花, 又置嬖妾二婢二馬二匹於營中, 以軍需米豆供給巡行諸浦, 則公然帶妾, 破費公廩, 又約買羅州甲士朴仲先水田四區, 勒成文契, 終不與直, 使船軍耕種, 恣行不法, 貪汚莫甚。 請依律科罪, 其濫耕花利與濫用米豆幷追徵納官。" 命下司憲府。